CELEX: 62021TN0306
Language: lt
Date: 2021-05-31 00:00:00
Title: Byla T-306/21: 2021 m. gegužės 31 d. pareikštas ieškinys byloje Falke / Komisija

2021 7 12   
            
            
               LT
            
            
               Europos Sąjungos oficialusis leidinys
            
            
               C 278/70
            
         
      2021 m. gegužės 31 d. pareikštas ieškinys byloje Falke / Komisija
      
      (Byla T-306/21)
      (2021/C 278/94)
      Proceso kalba: vokiečių
      
         Šalys
      
      
         Ieškovė: Falke KGaA (Šmalenbergas, Vokietija), atstovaujama advokato M. Vetter
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  remiantis SESV 264 straipsnio 1 dalimi, panaikinti 2020 m. lapkričio 20 d. atsakovės sprendimą (Valstybės pagalba Nr. SA.59289) su pakeitimais, padarytais 2021 m. vasario 12 d. atsakovės sprendimu (Valstybės pagalba Nr. SA.61744),
               
            
                  —
               
               
                  nurodyti atsakovei padengti ieškovės patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi dviem pagrindais.
      
                  1.
               
               
                  Atsakovės patvirtinta Vokietijos pagalbos schema „Bundesregelung Fixkostenhilfe 2020“ yra nesuderinama su vidaus rinka, nes iškraipo konkurenciją, o šiuo atveju tai nėra išimtinai pateisinama. Atsakovė padarė akivaizdžią vertinimo klaidą nuspręsdama, kad pagalbos schema, pagal kurią reikalaujama, kad visos įmonės apyvarta sumažėtų bent 30 %, yra suderinama su vidaus rinka pagal SESV 107 straipsnio 3 dalies b punktą. Vertinant pagalbos schemą įmonės lygmeniu, tokios įmonės, kaip ieškovė, kurios vykdo veiklą keliose verslo srityse, skirtingai paveiktose COVID-19 pandemijos, ir kurių apyvarta iš stacionaraus verslo dėl uždarymo sumažėjo gerokai daugiau nei 30 %, neturėtų teisės prašyti pagalbos vien dėl to, kad kitoje verslo srityje jos nepatyrė apyvartos sumažėjimo ir kad apskaičiuojant apyvartos iš skirtingų verslo sričių aritmetinį vidurkį nepasiekiama 30 % riba. Taigi šios įmonės, kitaip nei įmonės, turinčios tik vieną verslo sritį, negalėtų gauti pagalbos arba gautų ją tik už dalį reikalavimus atitinkančio laikotarpio, o nepadengtas pastoviąsias uždarytos verslo srities išlaidas turėtų kryžminiu būdu finansuoti iš savo kitų verslo sričių. Dėl to iškraipoma konkurencija atsižvelgiant ir į pandemijos paveiktos verslo srities konkurentus, ir į pandemijos nepaveiktos verslo srities konkurentus.
               
            
                  2.
               
               
                  Atsakovė, nesuteikusi ieškovei galimybės per pirminio patikrinimo procedūrą išreikšti abejones dėl suteiktos valstybės pagalbos suderinamumo su vidaus rinka, pažeidė ieškovės procesines teises, kylančias iš SESV 108 straipsnio 2 dalies.